TARUMPAK TRAK (Serial Utuh Ujai)
Oleh: Ampeak Sie Kaminting Pidakan
“Kai ulun bahari sakti bangat,” jar Utuh Ujai bapandir lawan Adum Halus.
“Sakti nang kaya apa?” ujar Adum Halus batakun. “Kawa mamakan pasak jambatan kah?” ujar Adum Halus batakun pulang.
“Kada,” ujar Utuh Ujai manyahut,
“Sakti nang kaya apa pang,” ujar Adum Halus batakun lagi.
“Pokoknya sakti tu pang,” jar Utuh Ujai.
“Nang sakti to kayapa?” jar Adum Halus pina sarik sudah.
“Kai ulun dahulu taranjah motor trak hancur gigi sidin, tapi sidinnya kada apa-apa” ujar Utuh Ujai.
“Umai maka sakti, kai ikam kada papa, gigi maka hancur. Kayapa pang kisahnya maka sampai taranjah trak?” ujar Adum Halus.
“Waktu itu kai ulun handak manyubarang jalan, handak mandi, pas sidin tasipak batu, gigi palsu sidin takipai ka jalan. Pas rahatan itu motor trak lalu maranjah gigi sidin,” ujar Utuh Ujai sambil bajauh.
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn